钦定古今图书集成/明伦汇编/皇极典/第270卷 > 晋
## 钦定古今图书集成/明伦汇编/皇极典/第270卷 > 晋

晋承魏制，以“四时读令。”

按：《晋书礼志》，魏读春夏秋冬四时令，及晋受命，亦有
其制。傅咸云：“立秋一日，白路光于紫庭，白旗陈于玉
阶。”然则其日旗路皆白也。

### 成帝咸和五年诏以春冬读令

按《晋书成帝本纪》，不载。按《礼志》，成帝咸和五年六
月丁未，有司奏读秋令。兼侍中散骑常侍荀弈、兼黄
门侍郎散骑侍郎曹宇駮曰：“尚书三公曹奏读秋令
仪注，旧典未备。臣等参议，光禄大夫臣华恒议，武皇
帝以秋夏盛暑，常阙不读令，在春冬不废也。夫先王
所以顺时读令者，盖后天而奉天时，正服尊严之所
重。今服章多阙，加此热隆赫，臣等谓可如恒议，依故
事，阙如不读。”诏可。

咸和六年以立夏日，读《夏令》。

按《晋书·成帝本纪》，不载。按《礼志》，咸和六年三月，有
司奏：“今月十六日立夏。今正服渐备，四时读令，是祇
述天和隆杀之道，谓今故宜读夏令。”奏可。

按《玉海》，“咸和六年。有司奏四时读令。”